Číž, Miroslav, podpredseda NR SR (2015-09-29):
Ďakujem za slovo. Vážená pani podpredsedníčka, vážené dámy, vážení páni, dovoľte mi, aby som na základe poverenia predkladateľov návrhu zákona, ktorým sa mení a dopĺňa zákon Národnej rady Slovenskej republiky č.350/1996 Z. z. o rokovacom poriadku Národnej rady Slovenskej republiky v znení neskorších predpisov (teda tlač 1676), uviedol tento návrh zákona podľa § 73 ods. 1 zákona o rokovacom poriadku. Tento návrh novely je ďalším z novelizačných pokusov upraviť vnútorné pomery rokovania Národnej rady a som si vedomý, že v činnosti nášho parlamentu ide vždy o veľmi citlivú záležitosť, o čom svedčí aj skutočnosť, že ide o viacnásobne opakovaný pokus o novelizáciu zákona o rokovacom poriadku v tomto volebnom období. Cieľom návrhu, ako vyplýva aj z dôvodovej správy, je okrem stransparentnenia legislatívneho procesu aj upravenie postupu zverejňovania návrhov zákonov, spoločných správ výborov a pozmeňujúcich a doplňujúcich návrhov k návrhom zákonov na webovom sídle Národnej rady. S poukazom na dĺžku doterajšieho uplatňovania zákona o rokovacom poriadku sú obsahom novely aj ďalšie zmeny, ktoré sa javia ako nevyhnutné. Ide najmä o zrušenie obsolentných ustanovení zákona o rokovacom poriadku, spresnenie a doplnenie inštitútu interpelácií, inštitútu hodiny otázok, úpravu posudzovania neúčasti poslanca na rokovaní Národnej rady, ako aj hlasovanie o pozmeňujúcich a doplňujúcich návrhoch. Predmetom novelizačných ustanovení je tiež reštrikcia obmedzenia, predkladania vecne nesúvisiacich noviel, ako aj úprava spôsobu podávania procedurálnych návrhov. Predkladatelia návrhu tu boli vedení okrem iného nielen potrebou a možnosťou pre budúce obdobie pripraviť spoločne nevyhnutnú úpravu niektorých ustanovení rokovacieho poriadku, boli tiež vedení ambíciou reagovať na IV. kolo hodnotenia GRECO, v rámci ktorého sa okrem iného posudzuje aj prevencia korupcie členov parlamentných zhromaždení, preto súčasťou tohto návrhu zákona je Etický kódex poslanca, ktorý má podobu prílohy k návrhu zákona, teda bude neoddeliteľnou súčasťou zákona o rokovacom poriadku, čím, samozrejme, nadobudne aj silu zákona. Predložená novela rokovacieho poriadku upravuje v tejto súvislosti aj disciplinárne konanie a sankcie za porušenie ustanovení etického kódexu. Účelom novely rokovacieho poriadku je však aj spresnenie jednotlivých ustanovení a odstránenie obsolentných ustanovení v nadväznosti na iné právne predpisy prijaté v uplynulých volebných obdobiach. Kolegyne, kolegovia, nebudem sa hlbšie venovať okolnostiam, ktoré súviseli s prípravou tohto návrhu, pretože chcem zdôrazniť, že chápeme tento návrh ako otvorený dokument, dokument, o ktorom možno v prostredí Národnej rady rokovať formou, na akej sa prípadne dohodneme v priebehu do druhého čítania, úpravy jednotlivých inštitútov, dokonca aj vkladania niektorých ďalších inštitútov, na ktorých bude všeobecná politická zhoda, pretože sme boli vedení pravidlom, ktoré sme ako politická strana, a zatiaľ sme jeho navrhovatelia iba z jednej strany, že nebudeme vstupovať doň a jednostranne využívať parlamentnú väčšinu na úpravu rokovacieho poriadku, teda pravidiel politického zápasu, teda tam, kde nie je čo možno najširší konsenzuálny súhlas. Takže aj v záujme takto vytvorenej atmosféry na prípadné veci zareagujem skôr v rozprave, pokiaľ sa to ukáže ako nevyhnutné. A teraz mi dovoľte na záver len skonštatovať, že predložený návrh zákona zodpovedá legislatívnotechnickým predpokladom na rokovanie podľa § 71 až 86 zákona o rokovacom poriadku, a dovolím si vás požiadať o priaznivý prístup k predloženému návrhu, pričom po rozprave navrhujem, aby sa Národná rada uzniesla, že podľa § 73 ods. 3 písm. c) zákona o rokovacom poriadku tento návrh zákona prerokuje v druhom čítaní. Ďakujem vám za pozornosť.